b'\n_START_ARTICLE_\nNavadni oreh\n_START_SECTION_\nOpis\n_START_PARAGRAPH_\nNavadni oreh je drevo, ki ima spiralasto razvr\xc5\xa1\xc4\x8dene liste. List je sestavljen iz 7 - 9 listi\xc4\x8dev. Listi\xc4\x8di so brez dlak in imajo cel rob. Mladi listi so sprva rde\xc4\x8dkasti, pozneje zeleni. Oreh nosi tako \xc5\xbeenske kot mo\xc5\xa1ke cvetove na isti rastlini, ob \xc4\x8demer mo\xc5\xa1ki cvetovi cvetijo pred \xc5\xbeenskimi. Rastlina je vetrocvetka. Plod je ko\xc5\xa1\xc4\x8di\xc4\x8dast in ga imenujemo tudi oreh. Zunanji del plodu je zelen, ki se jeseni rjavo obarva in razpre, osrednji del plodu pa otrdi. _NEWLINE_Navadni oreh je heliofit, saj rad raste na son\xc4\x8dnih legah, ne ustrezajo mu pomladanske zmrzali, hladne vetrovne lege in preve\xc4\x8d vlage v tleh. Lepo uspeva na strmih in skalnatih rasti\xc5\xa1\xc4\x8dih. Sejanec oreha pride v rodnost nekako v 10. letu, v polno rodnost pa v 30. letu. Poleg tega lepo raste skupaj s travo, saj \xc4\x8drpa vodo iz globin, trava pa zgolj iz zgornjega dela. Pod tem drevesom uspeva malo rastlin zaradi \xc2\xbbjuglona\xc2\xab, ki se izpira v tla. Poleg tega se je uporabljalo liste za odganjanje u\xc5\xa1i, bolh in drugih \xc5\xbeu\xc5\xbeelk. Izvle\xc4\x8dek iz orehovih listov se lahko uporablja kot akaricid, to je snov, ki odvra\xc4\x8da oziroma ubija pr\xc5\xa1ice.\n_START_SECTION_\nFarmacija\n_START_PARAGRAPH_\nV farmaciji se uporabljajo predvsem orehovi listi, ki vsebujejo \xc4\x8dreslovine in delujejo kot adstringens. Adstringens je snov, ki zo\xc5\xbeuje povr\xc5\xa1inske krvne \xc5\xbeilice in tako zmanj\xc5\xa1uje vnetja. Uporabljajo se predvsem za grgranje in proti driskam. \xc4\x8cisti kri, delujejo proti novotvorbam, blago odvajajo vodo._NEWLINE_\xc4\x8creslovine so prisotne tudi v ostalih delih rastline. _NEWLINE_Snovi v lubju delujejo antimikrobno proti naslednjim patogenim bakterijam: Staphylococcus aureus, Streptococcus mutans, Esherichia coli, Pseudomonas aeruginosa, Candida albicans. Poleg tega pomagajo dvigniti pH sline, zaradi \xc4\x8desar je primeren za zobno higieno. Poleg tega tudi ustavlja razvoj posameznih gliv.  _NEWLINE_Naftokinonski derivat \xc2\xbbjuglon\xc2\xab\xc2\xa0ima antivirusen, antibioti\xc4\x8den in antimikoti\xc4\x8den u\xc4\x8dinek, torej deluje proti virusom, bakterijam in glivam. Iz sve\xc5\xbeih listov in zelenih lupin plodov pridobljeni juglon kot barvilo dodajajo kremam in oljem za son\xc4\x8denje. Z beljakovinami ko\xc5\xbee se juglon pove\xc5\xbee v rumenorjave komplekse in ko\xc5\xbeo obarva. Ti snovi pomagata pri zdravljenju tak\xc5\xa1nih ko\xc5\xbenih te\xc5\xbeav kot so akne in mozolji, vendar pa naj bi se ti pripravki uporabljali previdno, da ne bi dra\xc5\xbeili ko\xc5\xbee.\n_START_SECTION_\nZeli\xc5\xa1\xc4\x8darstvo\n_START_PARAGRAPH_\nZaradi podobnosti orehovih plodov s \xc4\x8dlove\xc5\xa1ko glavo je navadni oreh veljal za pomo\xc4\x8d pri razli\xc4\x8dnih te\xc5\xbeavah z glavo. Tako je zunanji zeleni ovoj predstavljal ko\xc5\xbeo na glavi, trda lupina lobanjo, medtem ko je notranje jedrce predstavljalo \xc4\x8dlove\xc5\xa1ke mo\xc5\xbegane. U\xc5\xbeivanje orehov pa naj bi krepilo \xc4\x8dlove\xc5\xa1kega duha._NEWLINE_V slovenskem zeli\xc5\xa1\xc4\x8darstvu je \xc2\xbboreh gorke nature v pervem gradi,\xc2\xab\xc2\xa0in se v obliki \xc4\x8daja priporo\xc4\x8da za notranjo uporabo kot krepilo za razli\xc4\x8dne oblike pomanjkanja \xc5\xbeivljenjske mo\xc4\x8di (sladkorna bolezen, slabi \xc5\xbeivci, zlatenica, beli tok, vnetje grla), saj naj bi pomagal pri \xc2\xbb\xc4\x8di\xc5\xa1\xc4\x8denju krvi\xc2\xab, zaradi \xc4\x8desar je bil dobrodo\xc5\xa1el pri tak\xc5\xa1nih ko\xc5\xbenih te\xc5\xbeavah, kot so akne in mozolji. Zunanje se uporablja kot prevretek v kopelih in tudi pri razli\xc4\x8dnih oblikah ko\xc5\xbenih te\xc5\xbeav, in pri izpadanju las. Poleg tega se pripravlja tudi \xc2\xbborehovec\xc2\xab. To je pija\xc4\x8da zna\xc4\x8dilno rjavo \xc4\x8drne barve, ki je pripravljena v alkoholu  namo\xc4\x8denih nezrelih plodov in se uporablja predvsem za prebavne te\xc5\xbeave.'